
REZUMAT 


Articolul propune reiterarea întrebării referitoare la rolul interpretului. Aspectele exterioare 
ale vieţii de concert pot acapara uneori și chiar trimite în uitare adevărata menire a 
muzicianului. O investigaţie individuală a artistului asupra propriilor motivații în raport cu 
actul scenic și cu muzica pe care o cântă este necesară ca exercițiu de constantă reîntoarcere 
către sine și de rezistenţă împotriva inevitabilei alienări în care „zgomotul de fond” al lumii 
exterioare tinde să-l arunce. 

Cuvinte cheie: interpret, adevăr artistic, autenticitate, vocaţie, sens. 


— Și uite, tocmai asta a fost bine, că stăteai 
cu un scop și nu jucai superficial.! 


Ideile și obiceiurile preluate și adoptate fără discernământ reprezintă una 
dintre cele mai mari capcane în dezvoltarea oricărui artist, iar muzicienii nu fac 
nici o excepție în acest sens. În cazul lor, unele aspecte exterioare precum eleganța 
sălilor de concert, gestica scenică amplă sau ţinutele extravagante facilitează mirajul 


1 Konstantin Stanislavski, Munca actorului cu sine însuși, Ediţia a treia, vol. 1, Editura Nemira, București, 
2021, p. 98. 

prin care sunt percepuți de către public, amplificând uneori sentimente de auto- 
importanţă și superioritate. Dar inflamarea sinelui artistului nu este singurul pericol 
pe care binomul admirator / admirat îl creează. Acesta duce și la trecerea într-un fel 
de uitare a misiunii din spatele formei exterioare. Putem petrece perioade lungi de 
timp în lumina reflectoarelor scenei fără să ne oprim pentru o clipă în loc și să ne 
întrebăm: „În fond, ce fac eu aici? Cu ce se ocupă, de fapt, interpretul?” 

Desigur că există răspunsuri automate de tipul „Cântă”, care sunt la 
îndemână atât datorită evidenţei imediate, că interpretul chiar urcă pe scenă și cântă, 
cât şi unei tradiționale accepțiuni generale asupra rolului său, viziune căreia i ne 
supunem adesea fără a o supune unei reevaluări. Ceea ce atrage atenţia este, însă, 
nu atât răspunsul promt şi oarecum automatizat, ci faptul că nu se trece în prealabil 
printr-o minimă analiză a condiţiilor necesare unui răspuns pertinent și lămuritor. 
Spre exemplu, o astfel de condiţie este faptul că rolul central al interpretului nu poate 
fi unul în care acesta este înlocuibil. Dacă acel „Cântă” se referă la redarea partiturii 
sau la faptul că interpretul produce sunete cu ajutorul unui instrument, atunci 
putem argumenta că și computerul poate face același lucru. 

Aşadar, unicitatea şi rolul interpretului trebuie căutate dincolo de execuţia 
instrumentală sau redarea sonoră, acolo unde nici computerul, nici compozitorul şi 
nici indicaţiile din partitură ale editorului nu pot avea cuvântul final. Această arie 
unică interpretului este cea a căutării, descoperirii şi comunicării sensului muzical, 
adesea identificată cu expresia de „adevăr artistic”. 

Metafora „adevărului artistic” a întâmpinat obstacole în ultimul secol, mulți 
dintre filosofi sau esteticieni contestându-i validitatea. Folosirea acestei metafore 
însă nu a dispărut ci, dimpotrivă, s-a intensificat în discuţiile despre rolul artiştilor 
în societate, în cele despre relațiile dintre artă şi cunoaștere şi în întrebările despre 
validitatea interpretărilor culturale. Pentru a putea lua în considerare problema 
adevărului artistic, trebuie ținut cont atât de condiţiile filosofice, cât şi de cele 
culturale ale acestui concept. 

Viziunea adevărului artistic ca proces multidimensional de dezvăluire 
imaginativă este mai aproape de căutările artiştilor decât abordările propoziționale 
ale conceptului de „adevăr”, în care ideea de „fapt de netăgăduit” este mereu 
prezentă în feluri mai mult sau mai puţin explicite. Căutarea adevărului artistic în 
muzică începe cu explorarea sensului partiturii și continuă cu modalitatea de a 
împărtăși cu publicul acest sens descoperit. Dar ce caracteristici ar trebui să aibă oare 
acest concept volatil de „adevăr artistic”? Mai întâi, trebuie menționat că ideea de 
„adevăr” este în acest context doar o convenţie. Nu se poate vorbi despre un adevăr 
absolut şi nici despre un adevăr general, comun tuturor interpreţilor, chiar dacă 
tradiţiile interpretative cad de acord adesea asupra intenţiei inițiale a 
compozitorului ca reper al căutării sensului muzical. De ce obişnuim, atunci, să-l 
numim „adevăr“? Traversat (prin condiţia sa limitată) de angoase şi întrebări 

existenţiale, omul a dezvoltat de-a lungul istoriei un barometru conceptual al relației 
sale cu lumea, pe care mai târziu l-a extras treptat din sfera imediatului și, pe măsură 
ce gândirea sa a devenit tot mai sofisticată, l-a folosit în sens abstract. Astfel că, de 
cele mai multe ori, pentru a putea crede în ceva anume, omul are nevoie să creadă 
înainte de toate că acel lucru este adevărat. Deși este evidentă nuanța metaforică, 
fenomenul acesta apare și în relaţia interpretului cu conceptul de „adevăr artistic”, 
muzicianul fiind condiţionat de credinţa că sensul muzical găsit este cel adevărat. 
Această idee ne amintește de răspunsul pianistului Radu Lupu într-un interviu 
când, întrebat despre calitățile esenţiale ale unui interpret, a spus că acesta trebuie 
să fie convingător şi irezistibil. Or, perechea aceasta de atribute descrie perfect cele 
două etape: găsirea sensului și comunicarea lui. 


Cui aparţine adevărul artistic? 

Forma „convieţuirii” pe care Charles Taylor o imprimă răspunsului la 
problema autenticității trimite la o veche dilemă artistică: „în ce măsură îl modelează 
lucrarea muzicală pe interpret și în ce măsură modelează interpretul lucrarea 
muzicală?” Diferenţele amintite mai devreme sunt prezente și aici între părtinitorii 
sinelui și cei ai fidelității față de intenţia compozitorului. Este simptomatic faptul că 
această discuţie nu conduce niciodată la un numitor comun între cele două tabere, 
de aceea este important să înțelegem ambele perspective. 

Ar trebui să vorbim despre adevărul artistic al compoziţiei sau al 
interpretului? Procesul prin care acesta din urmă își apropie lucrarea muzicală la 
nivel artistic seamănă cu relaţia dintre două persoane, în care ambele trebuie să se 
regăsească. Există aici loc de compromis? Ce se întâmplă atunci când interpretul 
intuiește sensul muzical într-un mod diferit de intenţia care reiese din analiza 
partiturii şi pe care, tot el, o înțelege foarte bine la nivel rațional? Acest dans al 
părţilor în care se joacă miza responsabilizatoare a sensului artistic și, în consecință, 
a autenticităţii, este unul dintre procesele cele mai intime și importante în munca 
artistului; toate rezultatele etapelor preliminare acesteia (învățarea textului muzical, 
rezolvarea problemelor tehnice, reglarea nuanţelor) pot fi compromise de ratarea 
sensului muzical. În cadrul binomului interpret — muzică este nevoie ca aceste două 
lumi să îşi negocieze în permanenţă un teren comun al adevărului artistic, astfel 
încât fiecare să-şi rămână autentică sieși, dar asigurându-se totodată de păstrarea 
integrităţii spațiului de manifestare a celeilalte. Deşi în realitate interpretul este cel 
care acționează, personificarea muzicii contribuie la o imagine mai clară a unei 
interacțiuni între două entităţi cu voințe individuale. În fond, muzica, prin 
conținutul şi indicaţiile partiturii, impune lucruri de care interpretul este bine să ţină 
cont. 

Care sunt însă țelurile interpretului care alimentează procesele amintite mai 
sus? Trebuie menţionat că actul scenic stimulează o serie de trăiri inexistente în sala 

de studiu. De exemplu, importanţa pe care artistul o acordă imaginii sale în societate 
determină o anumită dinamică a relaţiei sale cu muzica şi cu actul scenic. Pe scenă 
artistul are de-a face nu doar cu muzica sau cu aspectele tehnicii instrumentale, ci cu 
întreaga sa istorie personală, cu fricile şi dorinţele sale cele mai intime, cu frica de a 
nu fi judecat, de a nu fi acceptat sau de a greși. Astfel că lucrurile pot deveni cu 
ușurință copleșitoare. În fond, cum ai putea să devii în același timp detectivul, 
medicul și psihoterapeutul propriului sine, ţinând mereu inventarul magaziei de 
afecte care interferează cu procesul tău scenic? O soluţie eficientă în acest caz este 
concentrarea pe un singur element, și anume pe evitarea negării acestor trăiri, de 
cele mai multe ori prezente sub forma unor frici. O atenţie îndreptată către interior 
permite contemplarea gândurilor și emoțiilor care apar. Observarea și analiza 
acestora trebuie să aibă loc în mod detașat și să fie însoțite de acceptare. Interpretul 
nu trebuie să-şi nege aceste frici sau să afişeze anumite atitudini artificiale, lucru care 
ar duce mai degrabă la confirmarea şi consolidarea fricii. 

Dar poate rezolva această metodă problema unui trac paralizant? Trebuie 
pornit de la acceptarea faptului că nu există control deplin asupra unei situaţii și că 
orice apariţie scenică presupune un risc pe care nu avem cum să-l înlăturăm complet. 
Ceea ce se întâmplă de multe ori este că interpretul, din cauza emoțiilor scenice, îşi 
neagă aceste stări și nu acceptă hazardul ca parte integrantă a apariției scenice. În 
fond, nu există o garanţie a liniștii în viaţa de concert, iar acest lucru impune o 
calitate extraordinară pe care artistul trebuie să o aibă, aceea de a conţine și accepta 
inevitabilitatea tensiunii. Mecanismele interioare declanșate de disconfortul creat de 
tracul scenic sunt tocmai acele debușeuri iraționale pe care le numim adesea 
mecanisme de protecţie şi care conduc la îndepărtarea de autentic și de o reacție 
afectivă liberă în relația cu muzica. 


Status quo-ul în problema interpretării muzicale 

Unul dintre aspectele care joacă un rol important şi care reprezintă mereu o 
provocare pentru muzicienii în formare este tradiţia interpretativă sau, mai bine 
spus, status quo-ul interpretării în repertoriul muzicii clasice. Pentru studenți, ideea 
că partitura trebuie să fie interpretată ținând cont de intenţiile compozitorului sau, 
uneori, chiar de versiunea interpretativă a acestuia (atunci când avem acces la ea), 
este percepută adesea ca o îngrădire a creativității și a libertăţii de a contura o 
viziune proprie asupra lucrării. Potrivit acestei percepții, rolul pentru care 
interpretul s-ar pregăti în acest caz ar fi acela de a studia istoria interpretărilor. 
Există, totuși, multe variante de a aborda o lucrare, chiar dacă adesea concepțiile 
noastre despre compozitor, epocă, stil sau tradiţie interpretativă par să ne oblige să 
mergem într-o singură direcție. Căutarea artistică a muzicienilor este cu atât mai 
plină de satisfacţii cu cât aceștia se simt mai liberi să exploreze toate opțiunile 
posibile. Felul în care muzicienii, criticii muzicali sau melomanii răspund la o 

variantă interpretativă depinde într-o mare măsură de nivelul lor de conformism 
faţă de ceea ce cred a fi „corect” în legătură cu muzica respectivă. Dacă un recital 
este necorespunzător, în sensul în care este etichetat ca fiind greșit prin prisma unor 
elemente istorice sau de tradiţie interpretativă, atunci oricât de captivantă, fluentă 
sau strălucită din punct de vedere tehnic ar fi interpretarea și oricât de prezent ar fi 
interpretul pe scenă, „ascultătorul” va tinde fie să dezaprobe acea viziune, fie să i se 
opună vehement. 

În anumite situaţii se întâmplă să fie acceptată o diversitate surprinzătoare 
de abordări în ceea ce privește o partitură. Acest lucru apare în special acolo unde 
există tradiții muzicale paralele, determinate pe de o parte de existența 
instrumentelor moderne, iar pe de altă parte de existenţa instrumentelor timpurii. 

Să luăm, de exemplu, prima parte a Sonatei op. 27, nr. 2 în do diez minor de 
Beethoven, unde pianul modern permite un tempo foarte lent. Atmosfera devine 
astfel calmă sau chiar meditativă. Dacă am interpreta însă aceeași piesă pe un pian 
din vremea lui Beethoven, timbrul şi rezonanţa ar fi foarte diferite: başii ar fi mult 
mai slabi, armonicele registrului mediu ceva mai stridente. Astfel că toate aceste 
posibilităţi specifice instrumentului influențează interpretarea, creând lumi sonore 
diferite şi, în consecință, două lucrări relativ diferite, chiar dacă partitura rămâne 
aceeași. În unele privinţe, acestea sunt mai diferite între ele decât oricare două 
interpretări pe un pian modern. 

Aşadar, se poate spune că există două tradiţii diferite de interpretare aici, 
practicate simultan, dar de către muzicieni diferiți, cu credinţe diferite despre ceea 
ce este corect din punct de vedere muzical. Fiecare încearcă să-și convingă publicul 
că a captat sensul acestei lucrări, că versiunea sa evocă cel mai bine muzica lui 
Beethoven. Și, într-adevăr, cu toate diferenţele dintre interpreţi, acelaşi public ar 
putea fi la fel de emoţionat și de convins de ambele variante, apreciindu-le în egală 
măsură. 

Așadar, aceeași interpretare poate reprezenta pentru unii ascultători o 
experiență muzicală fabuloasă, iar pentru alţii, una inacceptabilă. Ce ne spune acest 
lucru despre capacitatea celor cu cunoştinţe muzicale de a emite judecăți estetice? În 
privinţa ascultătorului fără educaţie muzicală, în schimb, lucrurile sunt mai simple, 
el neavând în general obiecţii din astfel de motive. Acesta va analiza doar dacă 
audiţia a fost pentru el o experienţă plăcută sau, de ce nu, extraordinară. Dacă a fost, 
atunci consideră interpretarea ca fiind de valoare. Doar persoanele cu o oarecare 
educaţie muzicală pot cataloga drept grosolană o interpretare potenţial senzaţională 
doar pentru că aceasta se îndepărtează de anumite cutume pe care ei le consideră a 
fi realități istorice. 

Uneori, diferenţele mari între interpretări sunt acceptate cu condiţia ca toate 
versiunile să respecte indicaţiile partiturii, atunci când acestea există. Însă de foarte 
puţine ori sunt tolerate interpretările care nu ţin cont de aceste indicaţii. Totuşi, dacă 

acceptăm că indicaţia partiturii poate valida o sonoritate de forte pe un pian 
timpuriu, atunci trebuie să acceptăm şi că aceeași indicație dinamică va conduce la 
un rezultat sonor cu totul diferit pe un pian Steinway modern. Aşadar, paleta 
dinamică și timbrală fiind atât de diferită între cele două tipuri de piane, nu ne 
rămâne decât să tragem concluzia că un forte beethovenian din secolul al XIX-lea nu 
este același cu unul din secolul al XXI-lea. lar odată cu această concluzie apare și 
orizontul unei oarecare relativizări a transpunerii indicaţiei de forte în realitate. 

În pregătirea sa, interpretul se află în permanenţă prins la mijloc între 
cerințele partiturii și propriile intuiţii afective. Uneori acestea din urmă coincid 
într-o mare măsură cu indicaţiile muzicale, alteori diferența este atât de mare încât 
duce la un conflict interior: pe de o parte interpretul înțelege necesitatea de a rămâne 
fidel stilisticii sau notațiilor muzicale, iar pe de altă parte varianta interpretativă în 
care acesta crede este mult diferită. Tocmai aici găsim motivul pentru care problema 
status quo-ului în interpretarea muzicală implică în mod direct problema 
autenticității și a rolului interpretului. Desigur că muzicianul nu trebuie să uite nicio 
clipă faptul că intuiţiile sale depind în permanenţă, pe de o parte, de gradul de 
pregătire, iar pe de altă parte de cantitatea şi calitatea referințelor muzicale și, în 
general, culturale. Altfel spus, recursul la experiență nu poate fi făcut de către 
interpret decât în măsura în care această experiență există și este de datoria 
interpretului să-şi reevalueze constant calitatea propriilor referinţe. 


Dinamica afectivă dintre interpret și public 

Să luăm ca punct de pornire interogaţia următoare: „În ce fel sunt relevante 
emoțiile muzicale în motivaţia omului de a se implica afectiv la contactul cu 
muzica?” Originea acestei relații nu poate fi separată de originea muzicii. Din păcate, 
teoriile despre originea muzicii sunt speculative şi, prin urmare, tot astfel sunt şi cele 
despre scopul primordial al acesteia. S-a presupus că la început muzica ar fi 
îndeplinit rolul de liant între părinţi și nou-născuţi, că ar fi contribuit la dezvoltarea 
limbajului, la comunicarea culturală, la coeziunea socială sau chiar că muzica nu ar 
avea niciun scop în sine. Eckart Altenmiiller, Reinhard Kopiez și Oliver Grewe 
afirmă că „din punct de vedere ştiinţific, problema originii muzicii este extrem de 
greu, dacă nu chiar imposibil de deslușit”?. 

Cu toate acestea, indiferent de viziunile asupra scopului primordial al 
muzicii, atât muzicienii, cât şi melomanii, tind să fie de acord că muzica aduce 
împreună oamenii și culturile, că este o sursă de plăcere estetică, o puternică unealtă 
de comunicare, că poate contribui la bunăstarea și sănătatea psihică a omului și că 


2 Eckart Altenmiiller, Sabine Schmidt, Elke Zimmermann, Evolution of Emotional Communication: From 
Sounds in Nonhuman Mammals to Speech and Music in Man, Oxford University Press, Oxford, 2013, p. 313, 
apud Patrik N. Juslin, Musical Emotions Explained, Oxford University Press, New York, 2019, p. 5. 


Lucrări de muzicologie, XXXVI/2, 2021 
98 


Sergiu Tuhuţiu 
Cu ce se ocupă, de fapt, interpretul? 


reprezintă o formă creativă a exprimării de sine. Toate aceste așa-zise roluri ale 
muzicii au în comun emoția. Totuşi, emoția nu este totul în muzică. Pentru unii 
aceasta chiar nu joacă un rol important, astfel încât mai degrabă plăcerea 
descoperirii unor structuri complexe sau ascunse într-o compoziție primează în faţa 
oricărei experiențe emoţionale. Însă, per total, cercetările ultimelor decenii arată că 
odată cu creșterea exponențială a cantităţii de muzică ascultată în lumea occidentală, 
există tot mai multe semnale că aceasta generează şi emoții în rândul ascultătorilor. 
Stimularea sau, alteori, înlăturarea unei emoții reprezintă motivul, uneori nu foarte 
evident, al hotărârii de a asculta muzică. 

Unde se întâlnesc, atunci, căutarea „adevărului artistic” şi realitatea 
dinamicii afective dintre interpret şi public? Trebuie amintit aici că „adevărul 
artistic” este o intersecţie între muzică și psiho-dinamica afectivă cu accent pe 
preocuparea pentru autenticitate și semnificaţie. Dacă „emoțţionat” poate fi uneori 
un termen discutabil în ceea ce îl privește pe ascultător, atunci cu siguranță că 
interpretul are cel puțin datoria de a-l aduce pe acesta mai aproape de sine, de a-l 
extrage din propriile aparenţe construite îndeosebi pentru a-i servi în contextul 
jocului social. Însă ar fi incomplet să credem că doar presiunea exterioară determină 
asemenea contorsionări ale ființei. Lipsa onestităţii față de propriile motivații şi 
sentimente joacă de asemenea un rol important în acest sens, iar atașamentul şi 
identificarea cu aspectele exterioare tind să îndepărteze artistul de sinele autentic. 
Or, interpretul nu-și poate înţelege cu profunzime și sinceritate menirea câtă vreme 
este condiționat de o prea mare greutate pe care o dă imaginii sale exterioare, 
indiferent dacă ne referim strict la prezenţa fizică sau la reputaţia sa. Astfel că ceea 
ce poate artistul oferi publicului nu este niciodată mai mult decât ceea ce a dobândit 
acesta în sinceritatea față de sine. De aici și paranteza dintre virgule în titlul 
articolului („de fapt”), deoarece tentaţia de a considera carapacea vieții de concert 
ca fiind esență este foarte mare, iar întoarcerea din drum este tot mai grea pe măsură 
ce ne adâncim în procesul de normalizare a aparenţelor, fenomen prin care acestea 
devin etalonul stării de fapt a lucrurilor. Intenţia acelei paranteze este, astfel, o 
invitaţie la o revizuire responsabilă a crezurilor legate de misiunea interpretului. 

Preocupările pentru adevăr artistic şi sens în interpretarea muzicală conduc 
aproape în mod inevitabil la problema autenticităţii, care, deşi destul de 
întortocheată, este necesar să nu fie evitată în explorările interioare ale artistului. În 
secolele al XVII-lea și al XVIII-lea s-au produs o serie de schimbări, chiar mutații 
culturale, care au condus la perceperea omului în societate, mai degrabă ca individ 
decât ca element al angrenajului de relații sociale. Această transformare poate fi 
observată în artă prin înmulțirea numărului de autobiografii sau de autoportrete, 
unde omul devine centrul atenţiei, nu neapărat datorită vreunor calități excepționale 
pe care le posedă, ci prin simplul său statut de individ. În aceeași perioadă societatea 
a început să fie văzută tot mai puţin ca un tot unitar, cu componente care 

interacționează, ci mai degrabă ca un agregat de monade individuale, un adevărat 
sistem social cu o viață proprie și care propunea contractul social în interacțiunea 
dintre fiinţele umane prin stipulări mai puţin firești, ba în mare parte chiar artificiale. 
Totodată, exista un consens că frumusețea ființei umane constă tocmai în ceea ce 
posedă fiecare om ca aspect unic și distinct, iar în acest sens conceptele de „spaţiu 
psihologic” şi de „semnificaţie intimă” a unui lucru au câștigat tot mai mult teren. 

Pe măsură ce o aplecare spre lumea intimă a individului se creiona tot mai 
clar la nivelul societăţii, contractul social — cu toate aspectele sale forțate şi artificiale 
- se instaura de asemenea în viața occidentală. În felul acesta s-a dezvoltat treptat o 
conștiință a diferenţei dintre două tipuri de sine: unul al individualităţii unice, 
private, intime, iar celălalt public, social. În acest cadru impregnat cu noi forme de 
presiune exterioară, preocuparea de a-ți rămâne fidel ție însuți devenea tot mai 
îndreptăţită. Astfel că în mijlocul acestui proces, autenticitatea începe să determine 
noi conotaţii. De unde înainte autenticitatea însemna „să fii sincer cu tine însuţi”, 
pentru a te comporta apoi onest și în interacțiunea cu ceilalți, ulterior i s-a schimbat 
conotaţia în „a fi sincer cu tine însuţi” pentru binele tău, adică de dragul faptului în 
sine de a fi acordat cu tine însuți. În ambele cazuri, „sinceritatea” este elementul 
principal, însă scopurile diferă. În prima situaţie „sinceritatea” este promovată cu 
scopul unor relaţii sociale mai bune, în cea de-a doua capătă o valoare intrinsecă. 

Atenţia tot mai mare pe care o primeşte ideea de „autenticitate” a generat o 
preocupare aparte pentru „etica autonomiei”. La umbra contractului social, omul 
trebuie să fie o fiinţă care își explorează și îşi manifestă potenţialul, dar totodată ţine 
cont şi de barierele pe care i le impune statutul de ființă socială. Autogestionarea 
propriilor abilități și dreptul de a decide pentru sine trebuie constant acordate cu 
valorile morale și cu legitimitatea autorităţii politice pe baza reflecției raţionale 
individuale. Într-un fel, „autenticitatea” şi „autonomia” cad de acord asupra 
faptului că individul este îndreptăţit să-și trăiască viaţa în acord cu propriile rațiuni 
și motive, bazându-se pe capacitatea sa de a urma instrucțiuni autoimpuse. 
Important este aici ca individul să posede capacitatea de a-și subordona 
comportamentul ţelurilor pe care le alege în mod rațional. 

Un alt concept esenţial în dezvoltarea ideii de „autenticitate” este cel al 
„sinelui”. Rousseau pledează pentru „o sursă interioară”3 a omului, din care trebuie 
să derive toată atitudinea sa față de viaţă și acțiunile pe care alege să le întreprindă. 
Această viziune a condus la o mulțime de întrebări despre introspecţie, sens intim și 
autoreflecție. Când spaţiul interior devine sursa principală a autorităţii, individul 
trebuie să detecteze cu atenţie diversele impulsuri, gânduri și dorinţe, să le distingă 
pe cele importante de cele secundare, iar mai apoi să înțeleagă care sunt cele care se 
aliniază motivelor principale ale intenţiilor sale și care nu. Cu alte cuvinte, trebuie 


3 Jean-Jacques Rousseau, Confessions, Oxford World's Classics, Oxford, 2000, p. 32. 


Lucrări de muzicologie, XXXVI/2, 2021 
100 


Sergiu Tuhuţiu 
Cu ce se ocupă, de fapt, interpretul? 


să-şi împartă interioritatea între ceea ce este central și ceea ce este periferic. Așadar, 
unele acțiuni vor izvori din aspecte esenţiale ale identităţii sale, pe când altele vor fi 
determinate de unele secundare. Ignorarea sau negarea aspectelor esenţiale ale 
sinelui vor conduce la trădare de sine și autoanihilare. 

Însă chiar şi odată ajuns la un oarecare nucleu al sinelui, în ce fel poate folosi 
interpretul acest lucru în slujba actului scenic? Fiindcă oricât de anevoioasă ar fi 
munca de auto-descoperire sau de deschidere afectivă, aspectul acesta nu este decât 
vehiculul în căutarea și comunicarea sensului artistic al muzicii. lar tentaţia 
intelectualizării ideii de sens sau de adevăr artistic poate îndepărta pe nesimţite 
interpretul tocmai de la scopul căutărilor sale. Paradoxul sensului artistic este că el 
nu se dezvăluie nicidecum ca o articulare conceptuală, indiferent cât de inspirat am 
vorbi despre acesta, ci mai degrabă ca o stare. Sensul profund al unui moment 
muzical se află dincolo de totalitatea indiciilor vizibile şi implicite ale lucrării 
muzicale, precum indicaţiile partiturii, stilistică, context istoric etc. şi constă într-o 
comutare de sens între viața reală și partitură. Aşadar, folosindu-se de toate uneltele 
cognitive pe care le are la îndemână, interpretul sapă un tunel spre adevărul artistic, 
însă trebuie să reziste tentaţiei de a-i da un nume atunci când îl găsește. Parte din 
misterul artistului este tocmai ceea ce este de nespus chiar şi pentru sine din ceea ce 
a descoperit. În fine, dacă interpretul este angajat în dinamica afectivă dintre el şi 
public, atunci are nevoie să împingă limitele limbajului în efortul de conceptualizare 
a intențţiilor artistice, iar în final să fie dispus să-l abandoneze, pentru ca acțiunea sa 
interioară să se poată manifesta dincolo de concept, în spaţiul aproape paradoxal al 
nevoii de a comunica sensul artistic în absenţa cuvintelor. 

